Kim Friele

Karen-Christine Friele (født Wilhelmsen; 27. mai 1935, død 22. november 2021), kjent som Kim Friele, var en norsk forfatter og aktivist som gjennom mange år arbeidet for homofiles rettigheter.  Hun vokste opp i tidligere Fana kommune, og bodde på Geilo til slutten av livet.


== Liv og virke ==
Friele studerte språk ved blant annet University of Cambridge og jobbet fra 1958 til 1971 som sekretær ved Opplysningskontoret for forsikring i Oslo. Den 8. august 1959 giftet hun seg med advokat Ole Friele. De ble skilt i 1961.I Oslo ble Friele en del av det den gang svært lukkede homoorganisasjonen Det norske forbundet av 1948, der hun var leder i perioden 1966–1971, og ansatt som generalsekretær frem til 1989. Frieles arbeid var sterkt medvirkende til at straffeloven § 213 som kriminaliserte homoseksuelle handlinger mellom menn, ble opphevet i 1972, at «homofili» ble strøket som psykiatrisk diagnose i 1978, og at Norge i 1981 utvidet straffelovens paragrafer mot rasisme (§§ 135a og 349a) til også å gjelde diskriminering i forbindelse med seksuell legning.

Da Norge i 1993 innførte lovgivning som regulerte registrert partnerskap for personer av samme kjønn, var Friele og hennes partner gjennom mange år, Wenche Lowzow, et av de første parene som inngikk partnerskap. Lowzow døde 24. september 2016.


== Kunst og heder ==
Friele mottok Fritt Ord-prisen i 1978, med begrunnelse i «hennes innsats for å skape forståelse for de homofiles situasjon». I 2009 leverte Friele imidlertid tilbake prisen, i protest mot at filosof Nina Karin Monsen ble tildelt årets pris. Friele omtalte også prispengene som «judaspengene».Den 22. juni 2005, i forbindelse med Europride-festivalen, ble en byste av henne avduket på Rådhusplassen i Oslo. Bysten er laget av billedhoggeren Nina Sundbye, og den er plassert inne på Deichmanske bibliotek.Kim Friele ble 28. mars 2008 utnevnt til æresmedlem i Arbeiderpartiet. «Du har gjort Norge til et mer anstendig samfunn,» sa statsminister Jens Stoltenberg i sin takketale.
I NRK-programmet Faktasjekken ble boka Troll skal temmes av medlemmer i Norsk faglitterær forfatter- og oversetterforening kåret til tredje beste norske sakprosabok utgitt etter 1945 i biografi-kategorien.Friele ble hedret med bisettelse på statens bekostning. Hun ble bisatt 6. desember 2021 fra Oslo domkirke. Statsminister Jonas Gahr Støre holdt tale. Dronning Sonja, kronprinsesse Mette-Marit og kulturminister Anette Trettebergstuen var tilstede.


== Bibliografi ==
1972 – Homofili
1975 – Fra undertrykkelse til opprør. Om å være homofil – og være glad for det
1980 – Homofil frigjøring – ditt ansvar!
1985 – de forsvant bare … Fragmenter av homofiles historie
1990 – Troll skal temmes
1995 – Fangene med rosa trekant – aldri mer?


== Priser og utmerkelser ==
1978 – Fritt Ord-prisen (Friele leverte prisen tilbake i 2009)
1989 – utnevnt til statsstipendiat
1994 – Homobevegelsens Ærespris
1999 – Humanistprisen
2000 – Ridder av 1. klasse av St. Olavs Orden for sin lange innsats for homofiles rettigheter.
2005 – Delt fjerdeplass i kåringen av Århundrets nordmann
2008 – Æresmedlem i Arbeiderpartiet


== Referanser ==


== Litteratur ==
Olsen, Bjørn Gunnar (1983). To kvinner. Atheneum. ISBN 8273340015. 


== Eksterne lenker ==
(en) Kim Friele – kategori av bilder, video eller lyd på Commons 
(en) Kim Friele på Internet Movie Database 
(nb) Kim Friele – Biografi hos NRK i anledning Århundrets nordmann (Arkivert)
(nb) Skjev, gammel dame – Artikkel om Friele i Dagbladet
(nb) § Homohistorie Homohistorisk oversikt, skrevet av Friele og Håkon Haugli, Homonettverket i Arbeiderpartiet (Arkivert)
(nn) Homobevegelsen i Norge hos Store norske leksikon
(nb) – Jeg liker ikke ordet toleranse. Aksept er det som teller – Intervju med Friele i Dagsavisen
(nb) Minneside for Kim Friele -  Besøk minnesiden til Kim Friele (Jølstad Begravelsesbyrå)